 स्थिर पात्र ओह् होंदे न जेह्ड़े शुरू कोला खींरै तोड़ी इक्कै जनेह् रौंह्दे न।  परिस्थितियां, वातावरण जां कोई दुर्घटना बी उ’न्दे च कोई परिवर्तन नेईं आह्नदी जि’यां-शानो उपन्यास च पात्रें गी चंगे ते माड़े दौं हिस्सें च बंडेआ जाई सकदा ऐ चंगे पात्र शुरू कोला खीरै तोड़ी च़ंगे रौंह्दे न ते माड़े बी शुरू कोला खीरै तोड़ी माड़े गै रौंह्दे न इत्थे दौंनें गै चाल्ली दे पात्र स्थिर पात्रें दे वर्ग च औंदे न।  "फुल्ल बिना डाली" उपन्यास च रमेश दी मां सस्सु दे रूपै च बड़ी करख्त सस्स ऐ।  बारी-2 दोऐ नूंहा उसी छोड़ियै बक्खरियां रौह्न लगी पौंदियां पर ओह्दी सोच-सभाs च कोई फर्क नेईं पौंदा।  "प्यौके भेजो" च अमरतु स्थिर पात्र ऐ।  "भुक्ख" उपन्यास दा सुशील परिवर्तनशील पात्र विकासशील होंदे न।  इत्थें विकास दा मतलब उन्नति नेईं परिवर्तन ऐ।  एह् पात्र पतन आह्ले पास्से बी जाई सकदे न।  बिन्द सारी विपरीत परिस्थितियें कन्नै इ’न्दी जीवन दिशां ते सोचने दा ढंग बदली सकदा ऐ।  जि’यां-’शानो’ दा नायक शैंकर इमानदार ते मेह्नती ऐ जेह्दा सबूत इक ञयानी कुड़ी दी जान बचाने पिच्छे अपनी लत्त मुहाना ऐ।  पर फ्ही बी अपने बरोधियें दी गल्लें च आइयै अपनी मेह्नती ते देवी जन जनानी गी भुल्लियै उन्दी सोसाइटी च पेइयै शऱाब दे अधीन होई जन्दा ऐ।  एह् परिवर्तन भाएं किश गै चिरै आस्तै आया पर आया ते सेही।  ‘सांझी धरती बखले माह्नू’ दा रंजीत दरयासै अग्गे बैठी दी अपनी लाड़ी गी गु’ल्लरें दियां मुट्ठा भरदे ओह्दे काले हत्थ दिक्खियै गै ओह्दे आस्तै अपने मनै दे भित्त ब्हेड़ी लैंदा ऐ।  पैह्ली रात उसी कुआलदा बी नेईं ते ब्याह् आस्तै लैती दी छुट्टी गी कैंसल कराइयै नौकरी पर हाजर होई जंदा ऐ।  पर किश समें बाद उस्सै पत्नी आस्तै ओह्दे मनै च प्यार कुरजी पौंदा ऐ ते ओह् अपने आपै गी ओह्दा गुनाहगार समझन लगी पौंदा ऐ। 